Broj: 711-I-1438-P-372-18/19-08-18

Zagreb, 8. srpnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Brune Dobronića, člana Upravnog vijeća Hrvatske izvještajne novinske agencije,** pokrenutim Odlukom Povjerenstva broj: 711-I-822-P-372-18/19-04-18 od 29. ožujka 2019.,na 55. sjednici, održanoj 8. srpnja 2019., donosi sljedeću:

**ODLUKU**

1. **Istovremenim obnašanjem dužnosti člana Upravnog vijeća Hrvatske izvještajne novinske agencije te obavljanjem funkcije direktora u trgovačkom društvu KRULA d.o.o. iz Zagreba u razdoblju od 17. svibnja 2016. do dana donošenja ove Odluke, dužnosnik Bruno Dobronić počinio je povredu članka 14. stavka 1. ZSSI-a.**
2. **Propustom prijenosa upravljačkih prava na temelju udjela u vlasništvu (temeljnom kapitalu) trgovačkog društva KRULA d.o.o. iz Zagreba na povjerenika u razdoblju od 17. svibnja 2016. do dana donošenja ove Odluke, dužnosnik Bruno Dobronić počinio je povredu članka 16. stavka 1. ZSSI-a.**
3. **Za povrede ZSSI-a, opisane pod točkama I. i II. ove izreke, dužnosniku Bruni Dobroniću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne naknade u iznosu od 3.000,00 kn, koja će se izvršiti u 3 jednaka uzastopna mjesečna obroka, svaki u pojedinačnom iznosu od 1.000,00 kn.**
4. **Upućuje se dužnosnik Bruno Dobronić da u roku od 60 dana od dana primitka ove Odluke razriješi situaciju povreda odredbi ZSSI-a opisanu u točki I. i II. ove izreke, a u protivnom Povjerenstvo protiv dužnosnika može pokrenuti novi postupak sukoba interesa.**

Obrazloženje

Povjerenstvo je na 44. sjednici, održanoj 30. svibnja 2018.g. pokrenulo postupak za odlučivanje o sukobu interesa protiv dužnosnika Brune Dobronića, zbog moguće povrede članka 14. stavka 1., koja proizlazi iz istovremenog obnašanja dužnosti člana Upravnog vijeća Hrvatske izvještajne novinske agencije (u daljnjem tekstu: HINA) i obavljanja funkcije direktora u trgovačkom društvu KRULA d.o.o. od 17. svibnja 2016. nadalje te moguće povrede članka 16. stavka 1. ZSSI-a, koja proizlazi iz propusta prijenosa upravljačkih prava na temelju udjela u vlasništvu (temeljnom kapitalu) trgovačkog društva KRULA d.o.o. na povjerenika.

Na odluku Povjerenstva o pokretanju postupka dužnosnik je dostavio pisano očitovanje, koje je zaprimljeno u knjizi ulazne pošte Povjerenstva 2. svibnja 2019., pod brojem: 711-U-1852-P-372-18/19-05-4.

Dužnosnik prvenstveno iznosi tumačenje da se on, povodom članstva u Upravnom vijeću HINA-e, ne može smatrati dužnosnikom u smislu članka 3. stavka 2. ZSSI-a, koja pravna osnova njegova statusa je navedena u Odluci o pokretanju postupka.

Navodi da ga je u konkretnom slučaju, kao člana Upravnog vijeća HINA-u, imenovao Hrvatski sabor, i to Odlukom o imenovanju dijela članova upravnog vijeća Hrvatske izvještajne novinske agencije Klasa: 021-13/17-07/05 od 6. travnja 2017. godine (Narodne novine br. 35-756/2017), ali da na tu funkciju nije imenovao „kao dužnosnika“, već naprosto kao člana Upravnog vijeća HINA-e, i to „ iz reda ekonomsko-financijskih, pravnih i informatičkih stručnjaka“.

Dužnosnik ujedno ističe kako je Hrvatski sabor spomenutu odluku donio na temelju važećeg Zakona o Hrvatskoj izvještajnoj novinskoj agenciji (Narodne novine br. 96/01; dalje u tekstu: „Zakon o HINA-i“), i to pozivom na članak 11. Zakona o HINA-i, kojim je propisano kako „ član Upravnog vijeća Hine ne može biti državni dužnosnik".

Dužnosnik na temelju navedenog tumači da ne samo da kao član Upravnog vijeća HINA-e on nema svojstvo dužnosnika, već da navedenu funkciju ne bi ni mogao obnašati da takvo svojstvo ima po bilo kojoj osnovi. Slijedom navedenog, dužnosnik tumači da nisu ispunjene osnovne pretpostavke iz članka 3. stavka 2. ZSSI-a odnosno da povodom članstva Upravnog vijeća HINA-e nije niti može biti adresat odredaba ZSSI-a pa da iste ne može niti povrijediti.

Uzgredno, dužnosnik ističe da, osim što nisu ispunjene ni formalne/zakonske pretpostavke za moguće postojanje sukoba interesa, u njegovom slučaju ne postoje niti praktične mogućnosti da do sukoba interesa uopće dođe, a sve imajući u vidu konkretne ovlasti i zadaće koje kao član Upravnog vijeća može imati. Dužnosnik ističe da Upravno vijeće nema ovlast zastupati HINA-u u pravnom prometu te da je ono kolektivno tijelo koje odluke donosi većinom danih glasova, pa u tom smislu ne dolazi ni do primjene članka 6. stavka 4. ZSSI-a u pogledu obveze uređenja privatnih poslova. Navodi da su, povrh toga, djelatnost koju obavlja trgovačko društvo KRULA d.o.o. u njegovom vlasništvu i djelatnost same HINA-e potpuno nepovezane, pa da se ovdje ne može govoriti čak niti o tzv. „predvidljivom“ sukobu interesa u smislu ZSSI-a. Imajući navedeno u vidu, dužnosnik smatra da bi drugačije tumačenje bilo nelogično i nepravično, jer bi sa tako on, kao član Upravnog vijeća HINA-e, koji ovu funkciju obnaša volonterski, bio onemogućen da upravlja poslovanjem svojeg trgovačkog društva KRULA d.o.o., koje predstavlja njegov jedini izvor prihoda.

Slijedom navedenog dužnosnik predlaže obustavu predmetnog postupka.

Podredno, ukoliko ga Povjerenstvo i dalje smatra dužnosnikom, Bruno Dobronić predlaže da Povjerenstvo obrazloži takvo stajalište te da ga o istome pravodobno obavijesti. U tom slučaju izražava žaljenje zbog mogućih povreda ZSSI-a te moli i da Povjerenstvo produlji rok određen točkom IV. predmetne Odluke, kako bi otklonio uzroke mogućih povreda ZSSI-a.

Vezano za pitanje dužnosničkog statusa Brune Dobronića povodom članstva u Upravnom vijeću HINA-e, ukazuje se da se obnašatelji dužnosti iz članka 3. stavka 2. ZSSI-a smatraju dužnosnicima u smislu ZSSI-a te se na njih primjenjuju sve obveze, prava, ograničenja i zabrane propisane tim Zakonom, a ne samo obveza podnošenja izvješća o imovinskom stanju dužnosnika. Samo obvezu podnošenja izvješća o imovinskom stanju bez ostalih obveza sukladno ZSSI-u, imaju rukovodeći državni službenici, sukladno članku 3. stavku 3. ZSSI-a.

Ovlast Povjerenstva da na temelju članka 3. stavka 2. ZSSI-a utvrđuje dužnosnički status obnašatelja dužnosti imenovanih ili potvrđenih u smislu ove zakonske odredbe te da protiv istih dužnosnika vodi postupke sukoba interesa i utvrđuje da su počinili povrede odredbi ZSSI-a potvrđena je u sudskoj praksi (*pravomoćna presuda Upravnog suda u Rijeci posl.br. UsI-1742/13 od 09. listopada 2014.g.; pravomoćna presuda Upravnog suda u Zagrebu posl.br. UsI-2292/13 od 22. srpnja 2015.g., potvrđena presudom Visokog upravnog suda Republike Hrvatske posl.br. UsŽ-1893/15 od 19. svibnja 2016.g.*)

Povjerenstvo je izvršilo uvid u Odluku o imenovanju dijela članova upravnog vijeća Hrvatske izvještajne novinske agencije Klasa: 021-13/17-07/05 od 6. travnja 2017. godine (Narodne novine br. 35-756/2017). Istom Odlukom Hrvatskog sabora imenovana su 4 člana Upravnog vijeća HINA-e i to iz reda zaposlenih u HINA-i, Slavica Cvitanić, a iz reda ekonomsko-financijskih, pravnih i informatičkih stručnjaka Bruno Dobronić, Maja Pleskalt i Romana Bogut.

Navedena odluka Hrvatskog sabora ne sadrži u svom tekstu navod da se članove Upravnog vijeća imenuje „kao dužnosnike“, međutim nije sporno da Povjerenstvo na temelju članka 3. stavka 2. ZSSI-a, pored ostalih, dužnosnicima u smislu toga Zakona smatra i članove Upravnog vijeća HINA-e te ih upisuje u Registar dužnosnika, kako je učinilo i s prethodnim sazivom Upravnog vijeća. Tako je iz Registra dužnosnika, koji Povjerenstvo vodi za potrebe primjene ZSSI-a, vidljivo da su kao dužnosnici bili upisani slijedeći članovi Upravnog vijeća HINA-e s naznačenim trajanjem mandata na dužnosti: Josip Veber, predsjednik Upravnog vijeća (19.10.2012. - 6.4.2017.), Roman Jurić, potpredsjednik Upravnog vijeća (19.10.2012. - 6.4.2017.), Gordana Simonović, članica Upravnog vijeća (19.10.2012. - 16.12.2014.), Vladimir Lulić, potpredsjednik Upravnog vijeća (20.3.2015. - 20.3.2019.). Kao aktualni članovi Upravnog vijeća HINA-e, svi s početkom mandata 6. travnja 2017., u Registru dužnosnika upisani su: Maja Pleskalt, predsjednica Upravnog vijeća, Bruno Dobronić, član Upravnog vijeća, Romana Bogut, članica Upravnog vijeća i Slavica Cvitanić, članica Upravnog Vijeća (koja je bila članicom i u prethodnom mandatu 2012.-2016.).

Svaki od navedenih bivših i aktualnih članova Upravnog vijeća HINA-e, bio je prethodno upisu u Registar dužnosnika pozvan Povjerenstvu dostaviti korisničke podatke radi otvaranja korisničkog računa dužnosnika u elektroničkom sustavu Povjerenstva, što su svi i učinili te je svaki od navedenih dužnosnika, uključivo i dužnosnika Brunu Dobronića, Povjerenstvu podnio više izvješća o imovinskom stanju. Prema tome, niti dužnosnik Bruno Dobronić nije mogao biti u opravdanoj dvojbi o svojem statusu obveznika primjene odredbi ZSSI-a. Ukoliko je i bio u takvoj dvojbi kada je pozvan dostaviti podatke radi otvaranja korisničkog računa dužnosnika, bio je i ovlašten i dužan zatražiti mišljenje Povjerenstva, sukladno članku 6. stavku 1. ZSSI-a.

Dužnosnik neosnovano ukazuje na citirani članak 11. Zakona o HINA-i, s obzirom da ta odredba ne znači da svaki član Upravnog vijeća HINA-e nije dužnosnik po toj osnovi, već ta odredba propisuje da osoba koja već obnaša neku državnu dužnost ne može istovremeno obnašati dužnost člana Upravnog vijeća HINA-e i obrnuto. Pritom se ukazuje da je krug dužnosti koje obuhvaća članak 3. stavak 1. i 2. ZSSI-a bitno širi od kruga državnih dužnosti, propisanih člankom 1. Zakona o obvezama i pravima državnih dužnosnika („Narodne novine“ broj 101/98, 135/98, 105/99, 25/00, 73/00, 30/01, 59/01, 114/01, 153/02, 163/03, 16/04, 30/04, 121/05, 151/05, 141/06, 17/07, 34/07, 107/07, 60/08, 38/09, 150/11, 22/13, 102/14, 103/14, 03/15, 93/16, 44/17, 66/19). Tako niti članovi Povjerenstva nisu državni dužnosnici, ali jesu dužnosnici u smislu ZSSI-a.

Slijedom navedenog, povodom obnašanja dužnosti člana Upravnog vijeća HINA-e, na koju je dužnost imenovan odlukom Hrvatskog sabora, Bruno Dobronić dužan je postupati sukladno odredbama ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Pri tom se napominje da sukladno članku 422. stavku 1. Zakona o trgovačkim društvima („Narodne novine“, broj 111/93, 34/99, 121/99, 52/00, 118/03, 107/07, 146/08, 137/09, 152/11, 111/12, 144/12, 68/13 i 110/15) upravu društva s ograničenom odgovornošću čini jedan ili više direktora.

Stoga dužnosnici, na temelju članka 14. stavka 1. u vezi s člankom 20. stavkom 3. ZSSI-a, za vrijeme obnašanja dužnosti, kao ni u razdoblju od dvanaest mjeseci nakon prestanka obnašanja dužnosti, ne mogu u trgovačkim društvima obavljati funkcije člana uprave odnosno direktora kao niti člana nadzornog odbora.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona ili posebno tijelo. Sukladno istoj zakonskoj odredbi, ta osoba, odnosno posebno tijelo (povjerenik) djeluje glede ostvarivanja članskih prava i udjela u društvu u svoje ime, a za račun dužnosnika.

Vezano na odredbu članka 4. stavka 5. ZSSI-a, povjerenik ne može biti netko od članova obitelji dužnosnika niti druge osobe koje se osnovano mogu smatrati interesno povezane s dužnosnikom.

Potrebno je ukazati na razliku između upravljačke funkcije odnosno poslova upravljanja u trgovačkom društvu i upravljačkih prava, zbog čega postoje dvije različite stipulacije ograničenja odnosno zabrana u članku 14. i članku 16. ZSSI-a.

Zabrana iz članka 14. stavka 1. ZSSI-a u pogledu upravljačkih funkcija u trgovačkim društvima propisana je striktno i beziznimno i neovisno o vlasničkoj strukturi trgovačkog društva, dakle neovisno o tome je li u dužnosnik osobno imatelj udjela u temeljnom kapitalu vlasništvu konkretnog trgovačkog društva. S druge strane obveza prijenosa upravljačkih prava iz članka 16. stavka 1. ZSSI-a odnosi se na obvezu dužnosnika da prenese na povjerenika one ovlasti i prava, koja kao osnivač/član odnosno dioničar ima u skupštini toga trgovačkog društva.

Potrebno je napomenuti da se na dužnosnike koji dužnost obnašaju volonterski ne primjenjuje zabrana istovremenog obavljanja drugih poslova kao stalnog i redovitog zanimanja, propisana člankom 13. stavkom 2. ZSSI-a. Međutim, zabrana istovremenog obnašanja dužnosti i članstva u upravi trgovačkog društva iz članka 14. stavka 1. ZSSI-a primjenjuje se neovisno o tome obnaša li pojedini dužnosnik dužnost profesionalno (uz primanje plaće) ili volonterski i primaju li pritom volontersku naknadu ili ne, kao niti primaju li plaću ili novčanu naknadu za obavljanje funkcije člana uprave ili nadzornog odbora. Isto tako, odredbe članka 16. ZSSI-a primjenjuju se neovisno o tome obnaša li dužnosnik dužnost profesionalno ili volonterski.

Ove okolnosti mogu se razmotriti prilikom ocjene težine povrede odnosno odabira vrste i visine sankcije, ukoliko povreda bude utvrđena.

Na temelju članka 6. stavka 4. ZSSI-a, nakon izbora ili imenovanja na javnu dužnost, dužnosnik je dužan urediti svoje privatne poslove kako bi se spriječio predvidljivi sukob interesa, a ako se takav sukob pojavi dužnosnik je dužan razriješiti ga tako da zaštiti javni interes. U slučaju dvojbe o mogućem sukobu interesa dužnosnik je dužan učiniti sve što je potrebno da odijeli privatni od javnog interesa. Ova odredba odnosi se na sukob interesa u širem smislu odnosno obvezu dužnosnika da svoje postupanje i situacije ažurno prilagode svim obvezama, ograničenjima i zabranama, propisanim odredbama ZSSI-a.

Povjerenstvo je, radi utvrđivanja relevantnih činjenica u ovom postupku izvršilo uvid u javno objavljene podatke sudskog registra nadležnog trgovačkog suda te u Izvješće o imovinskom stanju dužnosnika Brune Dobronića.

Dužnosnik je Povjerenstvu dana 11. svibnja 2017. podnio Izvješće o imovinskom stanju dužnosnika, povodom stupanja na dužnost člana Upravnog vijeća HINA-e. Dužnosnik je prijavio podatak da predmetnu dužnost obnaša volonterski uz naknadu od 2.000,00 kuna. U rubrici „drugi posao tijekom obnašanja mandata“ prijavio je podatak da obavlja posao direktora trgovačkog društva KRULA d.o.o., a u rubrici „plaća koju dužnosnik ostvaruje kod drugog poslodavca“ naveo je podatak da od nesamostalnog rada u trgovačkom društvu KRULA d.o.o. prima plaću u neto iznosu od 10.000,00 kuna neto mjesečno.

Nadalje, u istom Izvješću o imovinskom stanju dužnosnika, u rubrici „poslovni udjeli, dionice i vrijednosni papiri u poslovnim subjektima" dužnosnik je prijavio podatak da je 100 % vlasnik i imatelj poslovnih udjela trgovačkog društva KRULA d.o.o., koji podatak proizlazi iz sudskog registra. Uz to, dužnosnik je naveo podatak da je nije izvršen prijenos upravljačkih prava po osnovi navedenog poslovnog udjela.

Dužnosnik je Povjerenstvu 2. siječnja 2019.g. podnio Izvješće o imovinskom stanju povodom bitne promjene u imovini, a u kojem Izvješću su navedeni podaci vezani uz obavljanje funkcije direktora i uz poslovne udjele u trgovačkom društvu KRULA d.o.o. ostali nepromijenjeni.

Uvidom u izvadak iz sudskog registra Trgovačkog suda u Zagrebu Povjerenstvo je utvrdilo da je pod matičnim brojem subjekta 080889311 upisano trgovačko društvo KRULA d.o.o., OIB:37107711622, sa sjedištem u Zagrebu. Kao jedini osnivač i član toga trgovačkog društva upisan je Bruno Dobronić, s naznačenim osobnim podacima istima kao u podnesenom Izvješću o imovinskom stanju dužnosnika, iz čega proizlazi da se radi o jednoj te istoj osobi. Ujedno, dužnosnik Bruno Dobronić upisan je i kao direktor istog trgovačkog društva od 17. svibnja 2016.g. Razvidno je da je istovremeno kad je upisana ova činjenica, upisana i činjenica da je Bruno Dobronić postao članom toga trgovačkog društva, iz čega proizlazi da je članom društva postao istog dana kada i direktorom.

Dužnosnik u svojem očitovanju na Odluku o pokretanju postupka nije osporio da još uvijek nije prenio upravljačka prava na temelju vlasništva poslovnog udjela u trgovačkom društvu KRULA d.o.o. na povjerenika.

Povjerenstvo napominje da navedena okolnost da dužnosnik obnaša dužnost člana Upravnog vijeća HINA-e volonterski kao niti okolnost da trgovačko društvo KRULA d.o.o. nije do sada stupilo u poslovni odnos s HINA-om nisu relevantne za primjenu zabrane istovremenog obavljanja upravljačkih funkcija u trgovačkim društvima iz članka 14. stavka 1. ZSSI-a ili za primjenu obveze prijenosa upravljačkih prava na povjerenika sukladno članku 16. stavku 1. ZSSI-a.

Napominje se da bi stupanje ovog trgovačkog društva u poslovne odnose s HINA-om za vrijeme dok dužnost člana Upravnog vijeća HINA-e obnaša Bruno Dobronić predstavljalo posebnu povredu ZSSI-a. Naime, člankom 17. stavkom 1. ZSSI-a izričito je propisano da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Ujedno, s obzirom na navode u očitovanju, ukazuje se da su zabrane odnosno obveze propisane člankom 14. stavkom 1. i člankom 16. stavkom 1. ZSSI-a formalne i objektivne naravi te utvrđenje postojanja sukoba interesa u konkretnom slučaju nije pretpostavka utvrđenja predmetnih povreda ZSSI-a.

Povjerenstvo u ovom postupku nije utvrdilo da se dužnosnik povodom utvrđenih činjenica nalazi u sukobu interesa u smislu članka 2. ZSSI-a. Da jest, to bi predstavljalo posebnu povredu ZSSI-a od strane dužnosnika.

U odnosu na traženje dužnosnika u očitovanju da mu Povjerenstvo dodatno potvrdi o obrazloži tumačenje njegova dužnosničkog statusa, Povjerenstvo ukazuje da je na taj status nedvojbeno ukazano te je isti obrazložen u Odluci o pokretanju ovog postupka od 29. ožujka 2019. Prema tome, osim što u konkretnom slučaju nije bilo opravdanog povoda da Povjerenstvo dodatno obrazlaže ovo tumačenje, pogotovo imajući u vidu da dužnosnik Bruno Dobronić ima otvoren korisnički račun te je od stupanja na dužnost Povjerenstvu podnio dva odobrena Izvješća o imovinskom stanju, napominje se da niti ne postoji forma dopunske odluke kojom bi tijekom postupka sukoba interesa Povjerenstvo dodatno obrazlagalo pravnu osnovu pokretanja postupka.

Napominje se da je i donošenje meritorne odluke u ovom predmetu, prvotno predviđeno za sjednicu održanu 14. lipnja 2019., ali je isto, na molbu dužnosnika odgođeno za 4. srpnja 2019., o održavanju koje je dužnosnik obaviješten, ali nje koristio mogućnost pristupa istoj.

U pogledu traženja dovoljnog vremena za usklađenje postupanja dužnosnika odredbama članka 14. stavak 1. i članka 16. stavka 1. ZSSI-a, Povjerenstvo napominje da je odlukom o pokretanju postupka od 29. ožujka 2019., koju je dužnosnik zaprimio 16. travnja 2019., dužnosnik pozvan otkloniti uzroke predmetnih povreda ZSSI-a u roku od 30 dana, ali isto nije učinio do donošenja ove odluke, dakle po proteku skoro tri mjeseca.

Slijedom navedenog, iz prikupljenih podataka i dokumentacije Povjerenstvo je utvrdilo da je dužnosnik Bruno Dobronić počinio povredu članka 14. stavka 1. ZSSI-a, istovremenim obnašanjem dužnosti člana Upravnog vijeća Hrvatske izvještajne novinske agencije te obavljanjem funkcije direktora u trgovačkom društvu KRULA d.o.o. iz Zagreba u razdoblju od 17. svibnja 2016. do dana donošenja ove Odluke.

Ujedno, Povjerenstvo je utvrdilo da je dužnosnik Bruno Dobronić počinio povredu članka 16. stavka 1. ZSSI-a, propustom prijenosa upravljačkih prava na temelju udjela u vlasništvu (temeljnom kapitalu) trgovačkog društva KRULA d.o.o. iz Zagreba na povjerenika u razdoblju od 17. svibnja 2016. do dana donošenja ove Odluke

Slijedom navedenog, Povjerenstvo je u točki I. i II. izreke utvrdilo povrede odredaba članka 14. stavka 1. i članka 16. stavka 1. ZSSI-a.

Člankom 42. ZSSI-a propisane su sankcije koje se mogu izreći za povredu određenih članaka navedenog zakona, među kojima su članak 14. i članak 16. stavak 1. ZSSI-a. Prilikom odabira vrste sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da je dužnosnik počinio dvije povrede ZSSI-a te da iste povrede nije otklonio do dana donošenja ove Odluke.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona. Pritom se napominje da se plaćom, sukladno članku 4. stavku 1. ZSSI-a, smatra svaki novčani primitak za obnašanje dužnosti pa tako i volonterska naknada, koju prema navodu u podnesenim Izvješćima o imovinskom stanju prima dužnosnik Bruno Dobronić.

Kao okolnosti koje ublažavaju težinu povrede odredbi ZSSI-a te upućuju na potrebu izricanja niže sankcije, Povjerenstvo je uzelo u obzir okolnost da dužnosnik prvi puta obnaša javnu dužnost na temelju koje je obveznik odredaba ZSSI-a, zatim činjenicu da dužnosnik ostvaruje temeljni prihod od nesamostalnog rada na funkciji direktora društva KRULA d.o.o., kao i okolnost da je iskazao namjeru razriješiti predmetnu situaciju povrede ZSSI-a te žaljenje što je do iste došlo.

Kao okolnost koja ukazuje na veću težinu povrede i razlog zbog kojeg se ne izriče minimalna zakonom zapriječena kazna Povjerenstvo je cijenilo da dužnosnik čini utvrđene povrede u razdoblju od oko 3 godine.

Cijeneći navedene okolnosti, Povjerenstvo smatra da je za utvrđene povrede ZSSI-a primjerena propisana sankcija iz članka 42. stavka 1. podstavka 2. u vezi s člankom 44. ZSSI-a, odnosno obustava isplate dijela neto mjesečne plaće (odnosno volonterske naknade) u ukupnom iznosu od 3.000,00 kn, koja će trajati 3 mjeseca, a izvršit će se u 3 jednaka uzastopna mjesečna obroka, svaki u pojedinačnom iznosu od 1.000,00 kn. Stoga je Povjerenstvo donijelo odluku kao u točki III. izreke.

S obzirom da je u postupku utvrđeno da dužnosnik u vrijeme donošenja ove Odluke i nadalje obavlja funkciju direktora trgovačkog društva KRULA d.o.o. te da nije na povjerenika prenio upravljačka prava na temelju poslovnog udjela u predmetnom trgovačkom društvu, Povjerenstvo je u točki IV. izreke naložilo  dužnosniku da u roku od 60 dana od dana primitka ove odluke razriješi situaciju kojom čini utvrđenu povredu članka 14. stavka 1. i 16. stavka 1. ZSSI-a, pod prijetnjom pokretanja novog postupka.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Bruno Dobronić, elektroničkom dostavom
2. Objava na internetskoj stranici Povjerenstva
3. Pismohrana